Document ID: 32004R0669

Eiropas Parlamenta un Padomes Regula (EK) Nr. 669/2004
(2004. gada 31. marts),
ar ko groza Padomes Regulu (EK) Nr. 1734/94 par finansiālo un tehnisko sadarbību ar Jordānas Rietumkrastu un Gazas joslu
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 179. pantu,
ņemot vērā Komisijas priekšlikumu,
saskaņā ar Līguma 251. pantā izklāstīto procedūru [1],
tā kā:
(1) Jādara viss, kas vajadzīgs, lai novērstu turpmāku Palestīnas ekonomikas pasliktināšanos, sekmējot Palestīniešu pārvaldes stabilu pārvaldību un budžeta līdzsvaru, kā arī lai stabilizētu minēto pārvaldi, nostiprinot institucionālo sistēmu.
(2) Sakarā ar jaunākajām attīstības tendencēm Tuvo un Vidējo Austrumu miera procesā Jordānas Rietumkrasta un Gazas joslas teritorijās joprojām būs vajadzīgs finansiāls atbalsts.
(3) Tādēļ Kopienai joprojām jāsniedz atbalsts saskaņā ar Padomes Regulu (EK) Nr. 1734/94 [2].
(4) Eiropas Parlamentam un Padomei līdz 2005. gada beigām ir jāpārskata Regula (EK) Nr. 1734/94, lai ņemtu vērā jaunākās attīstības tendences šajā reģionā, jo īpaši attiecībā uz miera plāna īstenošanu (elementi uz darbību pamatotā plānā par divu valstu pastāvīgu Izraēlas un Palestīnas konflikta atrisināšanu).
(5) Ar Padomes 1995. gada 18. decembra Regulu (EK, Euratom) Nr. 2988/95 par Eiropas Kopienu finansiālo interešu aizsardzību [3] izveido vispārēju tiesisko regulējumu attiecībā uz visām Kopienu pašu resursu un izdevumu jomām. Padomes 1996. gada 11. novembra Regula (Euratom, EK) Nr. 2185/96 par revīzijām un pārbaudēm uz vietas, ko Komisija veic, lai aizsargātu Eiropas Kopienu finansiālās intereses pret krāpšanu un citām nelikumībām [4], attiecas uz visām Kopienu darbības jomām, neskarot Kopienas īpašos noteikumus atsevišķās politikas jomās.
(6) Tādēļ Regula (EK) Nr. 1734/94 ir attiecīgi jāgroza,
IR PIEŅĒMUŠI ŠO REGULU.
1. pants
Regulu (EK) Nr. 1734/94 groza šādi:
1. Regulas 1. pantu aizstāj ar šādu:
"1. pants
1. Kopiena īsteno finansiālu un tehnisku sadarbību ar Jordānas Rietumkrastu un Gazas joslu, lai palīdzētu tām sasniegt stabilu ekonomikas, politisko un sociālo attīstību. Ja apstākļi atļauj, sadarbību īsteno, pamatojoties uz daudzgadīgām programmām.
2. Komisija vēlākais līdz 2005. gada 31. decembrim sniedz ziņojumu par šīs regulas pārskatīšanu, ko veic, ņemot vērā jaunākās attīstības tendences šajā reģionā."
2. Regulas 2. pantu groza šādi:
a) pēc 3. punkta iekļauj šādu punktu:
"3. a Atbalsta pasākumu saņēmēji var būt ne vien valstis un reģioni, bet arī vietējo pašvaldību iestādes, reģionālās organizācijas, valsts iestādes, vietējās vai tradicionālās apvienības, organizācijas, kas atbalsta uzņēmējdarbību, privātie uzņēmēji, kooperatīvi, savstarpējās sabiedrības, asociācijas, fondi un nevalstiskas organizācijas.";
b) pēc 6. punkta pievieno šādu punktu:
"7. Iespēju piedalīties konkursos un līgumu slēgšanā piedāvā ar vienādiem noteikumiem visām fiziskām un juridiskām personām dalībvalstīs un Vidusjūras reģiona partnervalstīs, kā definēts I pielikumā Padomes 1996. gada 23. jūlija Regulai (EK) Nr. 1488/96 par finansiāliem un tehniskiem pasākumiem (MEDA) ekonomikas un sociālo struktūru reformu atbalstam Eiropas un Vidusjūras reģiona partnerattiecībās [5]."
3. Regulas 4. pantu papildina ar šādu punktu:
"5. Lēmumi par finansējumu un visas vienošanās par finansējumu un ar lēmumiem saistītie līgumi paredz, inter alia, uzraudzību un finanšu kontroli, ko veic Komisija (arī Eiropas Birojs krāpšanas apkarošanai (OLAF)), tostarp pārbaudes uz vietas un kontroli atbilstoši Padomes Regulai (Euratom, EK) Nr. 2185/96 [6], kā arī revīzijas, ko Revīzijas palāta vajadzības gadījumā veic uz vietas. Saskaņā ar 5. pantā izklāstīto procedūru veic pasākumus, kas vajadzīgi, lai nodrošinātu pienācīgu Eiropas Kopienu finansiālo interešu aizsardzību saskaņā ar Padomes Regulu (EK, Euratom) Nr. 2988/95 [7]. Vajadzības gadījumā Eiropas Birojs krāpšanas apkarošanai (OLAF) veic pārbaudes, un uz šādām pārbaudēm attiecas Eiropas Parlamenta un Padomes Regula (EK) Nr. 1073/1999 [8]."
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2004. gada 31. martā

Labels: 15
5